אברהם בנימין זילברברג (פיטסבורג)

הרב אברהם בנימין זילברברג (ה'תרנ"ב, 1892 – ליל י' בתשרי תשכ"ג, 7 באוקטובר 1962) היה רב ואב"ד בטולישקוב בפולין, מו"ץ בוורשה, ולאחר מכן רב ואב"ד בפיטסבורג, פנסילבניה.

קורותיו
נולד בשטח פולין (אז חלק מהאימפריה הרוסית), להינדה בת ר' ראובן ישראל ויינגורט מקאליש ולרב מיכאל משה יהודה זילברברג, בנו של הרב חיים יעקב נפתלי זילברברג. נקרא על שם אבי סבו הרב אברהם בנימין זילברברג מקוטנו, בנו של הרב משה יהודה לייב זילברברג, בעל ה"זית רענן". בשנת תרע"ג (1913) נישא לשפרה מרים, בת דודו הרב אפרים שרגא הלוי לוונטל, רבה של איניבה ומחבר "חמדת אפרים". לאחר נישואיו היה רב ואב"ד העיר טולישקוב בפולין. כעבור זמן עבר לכהן כמו"ץ בוורשה. בשנות ה-40 היגר לארצות הברית, כיהן במשך שנים כרב ואב"ד בפיטסבורג, הוא נפטר מהתקף לב במהלך דרשה שנשא בקהילתו בליל יום הכיפורים של שנת ה'תשכ"ג, לאחר תפילת כל נדרי. הועלה לקבורה בירושלים.

חתניו הם הרב מנחם מנדל ליטמנוביץ מוורשה והרב יששכר לוונטל, רב באנפול-לובלסק, פולין. בנו, רפאל צבי מאיר, נהרג בהתרסקות מטוס בשנת 1960. נכדו של רפאל מאיר צבי הוא הרב צבי מאיר זילברברג, הקרוי על שמו.

פועלו התורני
הרב זילברברג היה מחבר פורה של ספרים תורניים והרבה לעסוק בשו"ת. הלך בדרכיהם של סב סבו בעל ה"זית רענן" וסבו הרב חיים יעקב נפתלי ואף הוא עסק כמותם בתורת רבי עקיבא איגר וכן בהדפסת ספריו. על הספרים שהוציא קמו עוררין והיו שטענו כי חלק מן התוכן אינו משל רבי עקיבא איגר עצמו.

לאחר פטירת סבו המשיך בהדפסת ספרי מהרא"ל צינץ, שבה עסק סבו במשך שנים רבות. כיום ממשיך בכך נכדו, הרב שמואל זילברברג.

ספריו
 משנת בנימין - שו"ת
 שו"ת מהרא"ב – שני חלקים
 חלקת בנימין באר מים - שו"ת
 דברי אברהם - שו"ת
 הדרת מלך - על ספר המצוות
 אמרי מוהרא"ב - על מסכת מגילה
 חמדת בנימין - על מסכת מכות
 זיכרון אברהם - על מסכת ראש השנה

ספרי רבי עקיבא איגר
 דרוש וחידוש תנינא, על מסכת חולין ועשר מערכות וליקוטי הש"ס, אתר היברובוקס
 חידושי רבי עקיבא איגר - מסכתות גיטין ברכות שבת, ניו יורק, תשי"ז

לקריאה נוספת
 הג"ר אברהם בנימין זילברברג זצ"ל אב"ד פיטסבורג, הפרדס, שנה לז חוברת ב, ניו יורק תשכ"ג, עמ' 38–39

קישורים חיצוניים
 שרשור אודות ספרי רבי עקיבא איגר שהדפיס הרב זילברברג באתר בחדרי חרדים

רבנים פולנים
ורשה: רבנים
מהדירי ספרות תורנית
רבנים אמריקאים
מחברי ספרי שו"ת
אברהם בנימין זילברברג (פיטסבורג)
אישים שהועלו לקבורה בארץ ישראל
אבות בתי דין
ילידי 1892

נפטרים ב-1962
פיטסבורג: אישים